text:
LA PARABULE DAL MÊS. La parabule dal bon Samaritan
La parabule dal bon Samaritan
Lc 10,25-37
Une parabule straordenarie cuintri l’indiference o, ancjemò piês al dì di vuê, de globalizazion da l’indiference, par dîle cul pape Francesc. I atôrs de sene Gjesù no ju à sielzûts a câs: I oms di religjon, adets al cult, no vevin timp, a vevin di lâ a funzionâ tal templi, e cussì a sierin i vôi e il cûr. Ce brute figure che a fasin i predis!
Invezit al è un eretic, un scomunicât che si ferme, al à compassion, al à dûl, al jude e ancjemò cence motivazions religjosis. Lis cundizions dal ferît a son motîf suficient par pleâsi, intervignî. Il Signôr nol cjale la posizion sociâl, la ideologjie, ma il cûr, la tenarece, l’umanitât.
Cui isal il prossim? Ducj chei che a àn bisugne di me!
25Un dotôr de leç, volint metilu a lis provis, al jevà sù e i disè: “Mestri, ce àio di fâ par vê la vite eterne?”. 26Gjesù i rispuindè: “Ce isal scrit in te Leç? Ce leistu?”. 27Chel om i disè: “Tu amarâs il Signôr, to Diu, cun dut il to cûr, cun dute la tô anime, cun dutis lis tôs fuarcis e cun dut il to sintiment e il to prossim come te in persone”. 28Gjesù i disè: “Tu âs rispuindût ben; fâs cussì e tu vivarâs”.
29Ma il dotôr de leç, volint cjatâ fûr une reson, i disè a Gjesù: “Ma cui isal il gno prossim?”. 30Gjesù i rispuindè: “Un om al vignive jù di Gjerusalem a Gjeric, cuant che si intivà tai brigants che i puartarin vie dut, lu pestarin e po si ‘nt lerin lassantlu li plui di là che di ca. 31Par cumbinazion al passà par li un predi, al viodè l’om ferît e al lè dret, di chê altre bande de strade. 32Ancje un levit al passà di li; ancje lui lu viodè e, passant par dongje di lui, al lè pai siei viaçs. 33Invezit un Samaritan che al jere in viaç i passà dongje, lu viodè e al sintì dûl di lui. 34Si sbassà sore di lui, al strucjà vueli e vin su lis sôs feridis e jes fassà. Po lu cjamà sul so mus, lu puartà te locande e al fasè dut il pussibil par judâlu. 35Tal indoman, al tirà fûr doi denârs, jai dè al ustîr e i disè: Viôt di lui e ce che tu spindarâs in plui tal rifondarai cuant che o torni indaûr. 36Cui di chescj trê ti parial che al sedi stât il prossim di chel che si jere intivât tai brigants?”. 37Il dotôr de leç i rispuindè: “Chel che al sintì dûl di lui”. Alore Gjesù i disè: “Va e fâs ancje tu compagn”.
✒ par cure di pre Roman Michelot


c: text/html

text:
Gnûfs struments pe sigurece in citât
A van indenant i invistiments dal Comun par infuartî il sisteme de sigurece in citât. Lunis ai 21 di Dicembar a undis di matine (11.00), intal parc Ardito Desio dai Riçs, la Aministrazion comunâl e presentarà ae stampe, adun cui rapresentants de Prefeture e des fuarcis di polizie, i contignûts dal progjet su la sigurece finanziât de Regjon. Tra i gnûfs struments che il Comun al è pront a meti in cjamp si à ancje un dron pes ripresis dal…
Miercus e torne la campagne “Misure il to respîr”
Dopo vê saltât il mês di Novembar, miercus ai 16 di Dicembar e torne la campagne “Misure il to respîr” metude adun de Associazion Insuficients Respiratoris dal Friûl – Vignesie Julie cul ufici “Citâts Sanis” dal Comun cun chê di promovi la culture de prevenzion cul sensibilizâ la popolazion al rispiet de sô salût. Ta chê zornade, tra nûf di matine e misdì (9.00 – 12.00), il distret sanitari di Udin al ufrìs la pussibilitât di fâ des provis su…
Un incuintri par contâ lis vuatis dal zûc di azart
Contâ lis vuatis e i mîts fals che si platin daûr dal zûc di azart. Al è ce che si propon un incuintri inmaneât dal Comun di Udin e in program joibe ai 17 di Dicembar a cuatri e mieze dopodimisdì (16.30) intai spazis dal ex macel comunâl, in vie Sabbadini. Protagonist dal apontament al sarà Giorgio Dendi, matematic e campion mondiâl dai zûcs matematics di Parîs 2000.
Arbui di Nadâl ancje in II e VI Circoscrizion
Ancje la Seconde e la Seste Circoscrizion a impiin i lôr arbui di Nadâl. L’apontament al è par sabide ai 12 di Dicembar a cinc dopodimisdì (17.00) alì dal oratori di Sant Svualt in vie Bertiolo e a siet e un cuart sot sere (19.15) sul sagrât de glesie di Sant Roc, su la vie omonime. Pe ocasion, ator dal arbul, si daran dongje citadins, autoritâts, comerciants dai borcs e lis associazions che a àn puartât il lôr contribût pai…
Ai 8 di Dicembar “Cercando Tina”
Apontament doman a Cjase Cavazzini cun “Cercando Tina”, un lavôr de compagnie AreaArea tra lis fotografiis di Tina Modotti. Un viaç tra cuarp, scolte, moviment e imagjinis al Museu di Art Moderne e Contemporanie, ae scuvierte de art de artiste furlane. Il spetacul al è in program ancje domenie, ai 13 di Dicembar, simpri a 15.30. Par viodi la esibizion al è previodût un biliet. Cul biliet al sarà pussibil viodi dome la mostre dedicade a Tina Modotti.
Scree sabide de mostre “Natale di scus”
E sarà screade sabide ai 5 di Dicembar, a 10.30, la mostre “Natale di scus”, inte sede de 5^ Circoscrizion, in vie Veneto 164 a Cussignà. Inte mostre a saran presentadis lis oparis realizadis intal laboratori creatîf “scus”, il mês di Setembar a Cussignà. L’art di lavorà la scusse de blave e je une des tecnichis plui tipichis de tradizion furlane. La mostre e sarà vierte ai 5 di Dicembar di 10 a 12.30 e di 15.30 a 19 e…
Scree ai 4 pe mostre su la art di Štěpán Zavřel
La associazion “Vicinie dai Crotârs”, in colaborazion coul Museu etnografic di Udin e il Museu Artistic Štěpán Zavřel-Spazi Brazzà di Murùs, al propon la mostre di grafiche e di ilustrazions “Luce e Paesaggi nel Natale di Štěpán Zavřel”. La esposizion, curade di Marina Tonzig, si scree a palaç Giacomelli vinars ai 4 di Dicembar a cinc sot sere (17.00) par restâ vierte fintremai domenie ai 17 di Zenâr.
Presentât il program di “Dicembre a Udine”
A son un centenâr i events in program pes fiestis di Nadâl a Udin. La iniziative nomenade “Dicembre a Udine” e je stade presentade îr, ai 26 di Novembar, de aministrazion comunâl. Un centenâr i apontaments in citât tra concierts, spetacui di teatri e di danze, iniziativis pai fruts, mostris, conferencis, presentazions e fiestis intai cuartîrs. A tacâ dal marcjât di Nadâl de Confartesanât in place Sant Jacum dai 4 ai 24 di Dicembar. Duncje, no dome fieste intal centri…
Ai 26 di Novembar la conference “Passi nel mondo”
Cemût vegnie vivude la Zornade internazionâl par la eliminazion de violence su lis feminis intal rest dal mont? A cheste domande rispuindaran doman, ai 26 di Novembar, aes 5 e mieze in sale Ajace (place Libertà), trê continents diferents: Europe, Afriche e Asie par vie da lis testemoneancis di rapresentants di associazions o mediatôrs culturai. Invidadis dentri dal calendari di apontaments di “Passi Avanti”, di fat, a intervignaran la mediatore culturâl Hakiraj Najada e lis feminis de associazion par feminis…
25 di Novembar cuintri de violence su lis feminis
Inte suaze dai events pe Zornade Internazionâl cuintri de violence su lis feminis, la aministrazion comunâl adun cu la Comission Pari Oportunitât, l’assessorât pe Salût, l’Ospedâl, la Universitât, la Cooperative Aracon e Lis Feminis Resistentis di Udin a inmanein une zornade par sclarî ducj insiemi “vonde violence!” Cuntune dediche speciâl a Paola Schiratti, te zornade dai 25 di Novembar di davuelzaran diviers moments par fâ une riflession su la tutele des feminis. Si tacarà aes 9 mancul un cuart in…

robotstxt: allowed

filter: keep


text:
Colonia Caroya, un cjanton di Friûl in Argjentine
Se o cjalais te colone chi a çampe, o cjatais lis "Categoriis" di chest blog. Cjalant di parsore a sot, la tierce e je "Furlans fûr dal Friûl". Cheste posizion e je dome par une cuistion di ordin alfabetic, ma par tantis motivazions, propit tal ambient web e varès di jessi metude tal prin puest. Fevelâ di emigrazion, massime in Friûl, al è une vore intrigôs. Il pericul plui grant al è che de autocelebrazion, de retoriche, dal fevelâ cence scoltâ. Lui ai dit plui voltis: di cuant che o ai scomençât a interessâmi des mês lidrîs, a cjapâ cussience che il Friûl al è un toc di mont speciâl, ni miôr ni piês di chei altris, ma diferent (o almancul o sperarès che al resti diferent), o ai vude la furtune di scuvierzi che il Friûl nol è dome chenti. Ator pal mont a esistin inmò tantis e impuartantis comunitâts furlanis, aromai componudis pal plui di dissendents di chê tante int che e je stade "libare di scugnî lâ".
Une di chestis e je dal sigûr chê di Colonia Caroya, in Argjentine, in provincie di Cordoba, ma chei che a son passâts par là a san che si podarès definîle "in provincie di Friûl". La Rêt mi à metût in contat cun tantis personis che a son deventadis amiis e no pues no ricuardâ cun grande nostalgjie prime di ducj Claudio Roya e no fâs altris nons parcè che no volarès dismenteâ nissun. Cuant che o ai vude la furtune di visitâ chê citadine, prime cjalant chest biel documentari intitulât Farcadice e po di persone, o ai viodût cui miei voi trop che i Furlans fûr dal Friûl al bramin di scuvierzi lis lôr lidrîs. Us contin juste un pâr di episodis, par cirî di fâus capî ce che par lôr al significhe Friûl. No sai voaltris, ma personalmentri, o fâs fature a lâ indaûr tal gno arbul gjenealogjic. Po ben, plui di un di chei zovins che o ai cognossût là jù mi savevin contâ a memorie i nons dai lôr vons lant indaûr cence problemis fint a 3, 4 gjenerazions, sedi di bande di mari, che di bande di pari, comprindûts i nons dai paîs che a jerin rivâts. E une altre robe mi à lassât cence peraulis: fevelant cuntun anzianut i vin domandât: "Di dulà sêso?" e lui "O soi di Glemone". Continuant il discors al è vignût naturâl domandâi ancje "E cuant vêso stât la ultime volte a Glemone?". Nus à dit "Stât a Glemone? Jo? Mai, jo o soi di Glemone, ma i ultins che le àn viodude a son stâts i miei vons cuant che a son partîts par vignî chi in Argjentine: nissun de mê famee al è plui tornât là". E dut chest fevelant un furlan patoc!
A son inmò zovins che a mantegnin la nestre lenghe, ma tancj a volaressin cognossile miôr, fevelâle e imparâle parcè che al sarès par lôr un continuâ a tignî impiade chê lum clamade identitât furlane.
Par chest i "Blecs" di Massimo Garlatti-Costa si presentin come un otim imprest par dute chê zoventût dissendente che e volès tornâ a sdongjâsi a la lenghe dai lôr vons, no dome a Colonia Caroya.
O ai tancj pinsîrs inmò pal cjâf e o riscji di fâ confusion contant dut intune volte... O torni al titul dal post, segnalant chest link suntun servizi propit su Colonia Caroya publicât za tancj mês indaûr su La Patrie dal Friûl.


text:
SLOVENIE. I 25 agns de Costituzion slovene
Intant che in Italie i citadins si preparin a esprimi al referendum dai 4 di Dicembar la proprie opinion su la riforme costituzionâl Renzi-Boschi, in Slovenie a son pronts a celebrâ il XXV aniversari de prime costituzion de Slovenie indipendente. Di fat, ai 23 di Dicembar dal 1991 la assemblee de Republiche di Slovenie e à aprovade la leç fondamentâl dal stât sloven. La costituzion e conten 174 articui, dividûts in dîs cjapitui: disposizions gjenerâls, dirits umans e libertâts fondamentâls, relazions economichis e sociâls, organizazion dal stât, autonomie, financis publichis, costituzionalitât e legalitât, cort costituzionâl, procedure pes modificazions costituzionâls, disposizions transitoriis e finâls.
Te Costituzion e je previodude za la tutele des minorancis. Di fat, l’articul 5, che al fâs part des disposizions gjenerâls, al garantìs i dirits des comunitâts nazionâls taliane e ongjarese e al previôt che il stât sloven si interessi des comunitâts autoctonis slovenis intai stâts confinants, dai emigrâts slovens e dai slovens intal mont, facilitant i rapuarts cu la patrie. I slovens che no disponin de citadinance slovene a puedin gjoldi in Slovenie di dirits e di facilitazions particolârs.
L’articul 11 al declare invezit ancje il talian e l’ongjarês tant che lenghis uficiâls dal stât intai teritoris dulà che a stan lis dôs comunitâts nazionâls minoritariis. L’articul 14 al garantìs la avualance dai citadins cence tignî cont de nazionalitât, raze, ses, lenghe, religjon, convinzion politiche o di altri gjenar, stât patrimoniâl, nassite, istruzion, stât sociâl e invaliditât (cheste ultime cundizion e je stade metude dome intal 2004) e cualsisedi altre cundizion personâl.
L’articul 61 al garantìs il dirit di manifestâ in libertât la apartignince ae proprie nazion o comunitât nazionâl, e l’articul 62 al fisse il dirit di doprâ la proprie lenghe intai rapuarts cu la aministrazion publiche, intai mûts definîts de leç. L’articul 64 al è invezit dedicât dal dut aes comunitâts taliane e ongjarese e al definìs dute une serie di dirits particolârs. Tra chescj, al è il dirit a podê gjoldi dai mieçs di comunicazion inte proprie lenghe e il dirit ae istruzion inte stesse (che e previôt ancje la definizion dal teritori là che la istruzion bilengâl e à di jessi obligatorie). Intai teritoris dulà che a stan, lis minorancis a formin lis propriis comunitâts autogjestidis e a àn il dirit a jessi rapresentadis in parlament e in chei altris orghins eletîfs des aministrazions locâls.
I dirits des comunitâts ongjarese e taliane no dipendin dal numar dai lôr membris, cun di plui lis leçs e chês altris disposizions che a rivuardin i lôr dirits costituzionâi no puedin jessi cambiadis o aprovadis cence il consens dai rapresentants di chês comunitâts. L’articul 65 al previôt ancje la definizion di dirits particolârs pe comunitât rom. Lis comunitâts nazionâls des ex republichis jugoslavis, cussì come la comunitât gjermanofone, no son ricognossudis uficialmentri tant che minorancis de costituzion e par lôr a valin disposizions diviersis. Cualchidun dai lôr rapresentants al à domandât che ur fos ricognossût in maniere costituzionâl il status di minorance, ma a vuê no si è rivâts ancjemò a un acuardi in chest sens.
In chescj 25 agns la Costituzion slovene e à vût modificazions o zontis plui voltis. Chest al è sucedût soredut intal procès di svicinament ae Union Europeane e ae Nato, e plui di resint, par esempli cul inseriment de regule de pate di belanç intal 2013. Cualchi modificazion e je stade fate sui referendums cu la introduzion di un quorum dal 20%, no su la afluence ma leât al numar di chei che a àn di esprimi un vôt contrari par fâ anulâ une leç (clarementri, intal câs che al prevali il no). Il parlament al è elet cuntun mandât di 4 agns e al è formât di 90 membris che, tra chei, doi a rapresentin la comunitât taliane e ongjarese e a vegnin elets in maniere separade. Dopo de aprovazion de costituzion a son stadis introdotis disposizions buinis di garantî la pâr oportunitât di gjenar midiant cuotis prefissadis, un sisteme eletorâl proporzionâl cun soiâr di bariere al 4% e basât su lis preferencis.
Tal moment che in Friûl-Vignesie Julie (e in dute Italie, se al referendum al vinç il sì), a vegnin eliminadis lis provinciis, al è interessant notâ che la Slovenie e à previodût intal 2006 la lôr istituzion, ma cence mai realizâ cheste disposizion. ❚
Tjaša Gruden


text:
A mi mi plâs propit la serade das cidulis. Usgnot mê mari mi lasse stâ sù fin tart: si va insiemit li de culinute di Tamai e si sta a li fint che a finissin. A ‘nd è un grum di int, il prât al è dut sfodrât, e mame mi lasse avonde libar di lâ ator. Biele la gnot: [...]
Tag: Dree Venier
Comut ancje par distirâsi, il gnûf divan ch’o ai comprât… O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant! Al è propit lissù, intune creture dal mûr. Ducj che lu cirin ca e là, ducj [...]
«Ingrumaiddsi duts, svelts! Dutts insiemmit! Parr di là, jù pal curidôr!» Maurizi nol crodeve a lis sôs orelis. Lui e Valentine si jerin a pene inviâts tal grant coridôr dal cine multisale par cjatâ la sale 4, cuant che a tacarin i berlis. I altris spetatôrs si stavin zirant indaûr, scaturîts. «Maurizi! Maurizi! Ma ce staial sucedint, ce stano fasint! [...]
O soi distirât sul divan cul spagnolet impiât che o cjali il scjatulon vueit: cumò o ai ancje jo il tv cul dolby surround, videoregistratôr, dvd, decoder, airbag e sa-il-cazzer. Dut a puest. Mi freàs alc. No je fâs plui, jo o ai fat il gnô dovê come che o vevi di fâ: lavôr sigûr, comprade cjase cul mutuo regjonâl, [...]
«Fuarce, papi! Dai, Gusto!»: la famee Gregorutti e jere jentrade in tangjenziâl a Udin aes 8 e mieze di chei 3 di Avost. No podevin fâ une partence mancul inteligjente: sabide a buinore dal fin setemane che al screave la prime cuindisine di Avost, periodi di vacancis pal 75% dai talians. L’obietîf al jere rivâ ae bariere di Mestre tor [...]
O dismonti dal autobus e mi invii pal viâl viars l’ufizi, tignint lis man te sachete, batint il tac. Al è un gnô mût di fâ carataristic: mi plâs vê lis mans al cjalt. O soi un che al patìs avonde il frêt e difat a voltis o met te sachete adiriture dut il braç, o un pît, o une [...]
«Là che si nas ogni jerbe e pas». Cussì al pensà Sergjo Vogrich, «Gjogjo», cjalant il so bearç devant di cjase: dut mâl gaiât, plen di sterps e claps, cence plui animâi che a rondolavin ator. Aromai nol coltave plui nancje lidric. Par mangjâ al lave jù a Sant Pieri a fâ spese une volte par setemane e i bastave. [...]
Voaltris o vi domandarês ce che o stoi fasint achi sentât. O stoi spietant. E no di Pôc. Ma di agns…Nol è il gno periodi miôr… A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie [...]
O jeri al supermarcjât cun cuatri-cinc cjossis te man. Par fortune al jere avonde vueit.O sielzei une casse li che a jerin prime di me nome dos vielis sioris, mari e fie. La fie e gjavave fûr la robe dal carel. A fevelin fra di lôr ma no si sint ce che a disin. O vualmai che une e veve [...]
Dut nol podeve che partî in Friûl, tiere siore di ploie, il “pissadôr de Italie”. Al sucedè a Udin intant che ducj a jerin tornâts des feriis – ai prins di Setembar – cuant che il soreli al lassave il puest ae prime plovisine. Il lûc: un autobus de circolâr, dal ospedâl a la stazion. Un pâr di tons e [...]


text:
Art.
1
(Finalitâts)
La Regjon, par davuelzi une politiche ative di conservatsion e svilup de lenghe e de culture furlanis tant che components essentsiâls de identitât etniche e storiche de comunitât regjonâl, cu la leç presint e indete i principis fondamentâi de atsion indreçade ae realizatsion di cheste politiche.
Art.
2
(Tutele de lenghe furlane)
Il furlan al è une des lenghis de comunitât regjonâl. La Regjon Friûl-Vignesie Julie e considere la tutele de lenghe e de culture furlanis une cuestion centrâl pal svilup de autonomie speciâl.
Art.
3
(Contest european)
La Regjon Friûl-Vignesie Julie, cul ricognossi che la protetsion e la promotsion des diviersis lenghis locâls e minoritariis a rapresentin un contribût impuartant ae ricostrutsion di une Europe fondade sui principis de democratsie e dal rispiet pes diviersetâts culturâls, e manten e e svilupe lis traditsions che a son presints sul so teritori.
Tai limits des competencis statutariis, la Regjon e riten la protetsion e la promotsion des lenghis traditsionâlmentri feveladis sul so teritori tant che un oblic precîs viers la famee dai popui europeans, riservant une atentsion particolâr ae lenghe furlane che e je fevelade scuasi esclusivamentri sul so teritori.
Art.
4
(Adesion ai principis de Cjarte europeane)
Restant ferme la potestât dal Stât a rivuart dai acuardis internatsionâi, la Regjon, tal davuelzi la sô competence primarie in materie culturâl, e ispire la sô atsion ai principis che a vegnin daûr che a son afermâts te Cjarte europeane des lenghis regjonâls o minoritariis:
a) lis lenghis regjonâls o minoritariis a costituissin une ricjece culturâl;
b) l'ambit teritoriâl di ogni lenghe al va rispietât;
c) e covente une atsion risolude dipromotsion des lenghis regjonâls cul intindiment di preservâlis;
d) bisugne facilitâ e dâ seont al ûs scrit e orâl des lenghis regjonâls tes diviersis espressions de vite sociâl;
e) si à di promovi studis e ricercjis su lis lenghis regjonâls;
f) si à infin di meti a dispositsion, par chel che al è di competence regjonâl, formis e mieçs bogns pal insegnament e pal studi des lenghis regjonâls in ducj i stadis che a competin.
Art.
5
(Limitatsion teritoriâl te metude in vore de leç)
Daûr dai principis dal articul 4, paragraf 1, letare c), lis previsions de leç presint si metin in vore nome te part di teritori regjonâl dulà che la lenghe furlane e je fevelade traditsionâlmentri e significativamentri, ancje su la fonde des atestatsions passadis a rivuart des Aministratsions comunâls. Chest teritori al è individuât cuntun decret dal President de Zonte regjonâl in delibare a tâl pro de Zonte stesse.
Mediant associatsions che a an sede tal teritori regjonâl la Regjon e sigure ancje la metude in vore des previsions de leç presint pes comunitâts furlanis emigradis.
Art.
6
(Struments di atuatsion)
Pe atuatsion des funtsions previodudis de leç, la Regjon e i Ents locâi delegâts a puedin stipulâ, par chel che al è di competence rispetive, conventsions cu lis Universitâts de Regjon e cun altris Ents e Istitutsions, publics e privâts.
Art.
7
(Ativitâts sientifichis)
La Regjon e ricognòs la Universitât dai studis di Udin, istituide seont l'articul 26 de leç 8 di avost dal 1977, n. 546, cul intindiment di contribuî al progrès civîl, sociâl e economic dal Friûl e di divignî strument organic di svilup e di rinovament des corints origjinariis de culture, de lenghe, des traditsions e de storie dal Friûl, la sede primarie de ativitât di ricercje e di alte formatsion in fat di lenghe e culture dal Friûl e des conditsions linguistichis dal teritori furlan.
Cun chest fin la Regjon e prudele, tal rispiet de dispositsion dal articul 8 de leç 19 di novembar dal 1990, n. 341, la ativitât di ricercje, di insegnament e di formatsion di ricercjadôrs su la lenghe e la culture dal Friûl mediant:
a) il jutori a ricercjis finalizadis ae cognossince des conditsions struturâls e evolutivis dal grup linguistic furlan e dai grups ladins consuvrins;
b) la ativatsion di cors uficiâi o integratîfs dacîs des Facoltâts de Universitât di Udin mediant contrats di insegnament;
c) la concession di borsis di studi e di ricercje e la istitutsion di cors di dotorât e di ricercje;
d) la publicatsion di golainis sientifichis in stât di fâ incressi la cognossince des ativitâts di ricercje;
e) la ativatsion di cors su la lenghe e culture dal Friûl in Universitâts di altris paîs su la fonde di conventsion di pueste cu la Universitât di Udin.
f) si à infin di meti a dispositsion, par chel che al è di competence regjonâl, formis e mieçs bogns pal insegnament e pal studi des lenghis regjonâls in ducj i stadis che a competin.
Chestis ativitâts a son davuelzudis de Universitât di Udin cu lis struturis previodudis dal so Statût pe valorizatsion de lenghe e de culture furlanis.
Lis ativitâts previodudis dal articul presint a son davuelzudis su la fonde des conventsions seont l'articul 17, paragraf 1, letare b), e te suaze dai plans di intervent trienâl seont l'articul 8.
Art.
8
(Ativitâts culturâls)
La ativitât culturâl, ancje tal setôr de culture furlane, e je demandade ae libare determinatsion des personissingulis e associadis. La Regjon e interven te ativitât culturâl cun atsions di impuls, di promotsion e di jutori.
La Regjon:
a) e favorìs la produtsion in lenghe furlane dai singui, des associatsions culturâls, di Ents e Istitutsions;
b) e ricognòs une funtsion speciâl di servitsi culturâl a Ents e Istitutsions che a davuelzin une ativitât cualificade e continuative a nivel regjonâl e che a disponin di une organizatsion buine avuâl, cemût che a son individuâts seont l'articul 19 de leç regjonâl 8 di setembar dal 1981, n. 68 e modifichis e integratsions sucessivis, e indi saponte lis ativitâts. Tra chei stes la Regjon e ricognòs ae Societât Filologjiche Furlane "G. I. Ascoli" di Udin une positsion di impuartance primarie e indi sosten l'otigniment des finalitâts istitutsionâls.
I programs anuâi dai sogjets seont il paragraf2, ai fins de amissibilitât ai contribûts previodûts de leç presint, si sometin de bande de Aministratsion regjonâlal parê dal Comitât sientific seont l'articul 21.
Art.
9
(Conservatsion e valorizatsion dal patrimoni bibliografic e documentari furlan)
La Regjon e ricognòs la Biblioteche civiche "Vincenzo Joppi" di Udin tantche istitutsion principâl regjonâl pe conservatsion e valorizatsion di dute la produtsion a stampe, manuscrite e audiovisive, di argoment storic e leterari furlan o di lenghe furlane, contribuint ae conservatsion e al ûs su supuarts informatics ancje dai depuesits antîcs, mediant de istitutsion di une specifiche "Setsion furlane"
La Biblioteche civiche "Vincenzo Joppi" e rincure la produtsion di ducj i dâts catalografics di interès furlan che e à in sô possession a vantaç di dutis lis bibliotechis dotadis di depuesits specifics locâi furlans, doprant supuarts informatics bogns avuâi, che i permetin la centralizatsion e il scambi efetîfs des proceduris catalografichis.
In consideratsion dal servitsi di interès regjonâl davuelzût de Biblioteche, la Aministratsion regjonâl e je autorizade a concedi un finantsiament anuâl pes finalitâts seont i paragrafs 1 e 2.
Art.
10
(Obietîfs gjenerâi de atsion regjonâl)
A costituissin obietîf de atsion regjonâl:
a) la conservatsion e la valorizatsion de lenghe furlane mediant initsiativis ordenariis e straordenariis;
b) il svilup de lenghe furlane tant che codiç linguistic valevul par dutis lis situatsions de vite moderne e, in particolâr, che si lu puedi doprâ cui mieçs di comunicatsion sociâl.
Art.11
(Ûs de lenghe furlane)
Restant fer il caratar uficiâl de lenghe italiane, la Aministratsion regjonâl, i Ents locâi e i lôr Ents strumentâi rispetîfs che a operin tai comuns dulà che la lenghe furlane e sedi storicamentri inlidrisade a puedin doprâ il furlan, dentri dai limits che a permetin lis leçs dal Stât e dai statûts rispetîfs.
In particolâr, il Statût comunâl al pues, tai limits dal paragraf 1, previodi l'ûs de lenghe furlane tal Consei comunâl.
Art.12
(Sperimentatsion didatiche)
Il President de Zonte regjonâl, su propueste dal Assessôr ae formatsion professionâl al pues, cun so decret, adotâ initsiativis tal cjamp dal studi de lenghe furlane e des traditsions culturâls relativis, dentri de sperimentatsion didatiche integrative dai istitûts di formatsion professionâl dipendents o controlâts de Regjon.
Art.
13
(Grafie uficiâl de lenghe furlane)
Par perseguî l'obietîf seont l'art.10, paragraf 1, letare b), la Regjon e determine la grafie uficiâl de lenghe furlane e indi inviule la cognossince e l'ûs.
La grafie uficiâl e je ispirade al criteri di coerence sistemiche.
Dentri di120 dîs de jentrade in vigôr de leç presint il President de Zonte regjonâl, sintude la Comission sientifiche daûr dal paragraf 4, al adote cun so propi decret la grafie uficiâl.
A chest pro, dentri 30 dîs de jentrade in vigôr de leç presint, il President de Zonte, fate prin a tâl pro de Zonte regjonâl, su propueste dal Assessôr ae istrutsion e culture, al nomene cun so decret une Comission sientifiche pe grafie uficiâl de lenghe furlane, cun sede a Udin, costituide di trê components, sielzûts tra cinc esperts designâts dal Retôr de Universitât dai studis di Udin.
Ai components de Comission ur è compensade la presince cun 100.000 liris par session. Cun di plui, a chei che a an residence intun comun diferent di chel dulà che e à sede la Comission ur spiete un rimborsament te misure previodude de leç regjonâl 31 di avost dal 1981, n.53 e modifichis sucessivis e integratsions.
Dentri di 60 dîs de sô costitutsion, la Comission sientifiche seont il paragraf 4 e propon solutsions univochis aes divergjencis residuâls tra la grafie de Societât Filologjiche Furlane e la "grafie unitarie normalizade" individuade de Provincie di Udin su la fonde de delibare consiliâr n.226 dal 15 di lui dal 1986.
Cul intindiment di difondi la grafie sielzude, la Regjon e cure la publicatsion e la divulgatsion dai ats e dai documents sientifics elaborâts de Comission soredite.
Art.
14
(Ûs de grafie uficiâl furlane)
La Regjon, i Ents locâi e i lôr Ents strumentâi rispetîfs no sostegnin finantsiariamentri, nancje indiretamentri, cors e scuelis dulà che si insegni une grafie diferent di chê uficiâl e la publicatsion di materiâl didatic, o dutcâs bon par sei doprât pal ûs scolastic, che al dopri une grafie diferent.
Lis publicatsions e i documents in lenghe furlane de Regjon, dai Ents locâi e dai Ents strumentâi rispetîfs a son redizûts te grafie uficiâl.
Tal teritori seont l'art. 5, in plui des indicatsions uficiâls, a son doprâts cartei segnaladôrs cul tiermin corispondent te grafie uficiâl.
La Aministratsion regjonâl e je autorizade a rifondi, cu lis modalitâts e i limits seont l'art. 1 de leç regjonâl 14 di març dal 1973, n. 20, ai Ents locâi teritoriâi e ai lôr Consortsislis spesis sostignudis pe metude in vore e pe manutentsion des tabelis che a sodisfin lis conditsions seont il paragraf 3.
TITUL II, CJAPITUL I - Osservatori regjonâl de lenghe e de culture furlanis
Art.
15
(Istitutsion dal Osservatori)
Al è istituît l'Osservatori regjonâl de lenghe e de culture furlanis cun sede te citât di Udin.
L'Osservatori al è il strument de Regjon pal perseguiment, su la fonde des diretivis formuladis dal Assessôr regjonâl ae istrutsion e culture, dai obietîfs seont il Titul I. L'Osservatori al programe e al coordene dutis lis initsiativis di competence regjonâl pe tutele de lenghe furlane.
Dacîs dal Servitsi pes lenghis regjonâls e minoritariis de Diretsion regjonâl de istrutsion e de culture, seont l'art. 25, e je ativade une unitât inferiôr al Servitsi, cun funtsions di segretarie dal Osservatori, componût di doi dipendents regjonâi, un cun cualifiche funtsionâl no inferiôr a conseîr e chel altri cun cualifiche funtsionâl di coadiutôr datilografist.
Art.
16
(Assums dal Osservatori)
L'Osservatori:
a) al davuelç studis e investigatsions statistichis su la situatsion soci-linguistiche dal furlan, individuant progrès, o ancje regrès, dal so status linguistic e sociâl;
b) al predispon i plans di intervent previodûts dal art. 18;
c) al abade ae esecutsion dai plans, al verifiche e al valute i risultâts jonzûts dai stes;
d) al controle la ativitât di catalogatsion seont l'art. 9;
e) al cure, in colaboratsion cu lis struturis de Universitât dai studis di Udin o cun altris istitutsions finalizadis di pueste, la predispositsion dai struments linguistics e didatics,
comprendude la formatsion dai insegnants, in prevision de leç statâl di tutele;
f) al cure i intervents a jutori e stimul de produtsion e de domande culturâl in lenghe furlane daûr dal art.8;
g) al coordene:
1) studis avanzâts di caratar linguistic e leterari sul furlan;
2) ricercjis finalizadis a produsi neologjisims, a davuelzi lengaçs tecnics e setoriâi, o ancje a recuperâ espressions che a esistin inmò, che a permetin la comunicatsion in lenghe furlane di dutis lis situatsions de vite moderne;
3) la publicatsion e la difusion dai risultâts di chês ricercjis;
4) la editorie di cualitât in lenghe furlane;
5) la tradutsion par furlan di oparis scritis in altris lenghis;
h) al inviule:
1) l'ûs dal furlan tai mieçs di comunicatsion massive;
2) manifestatsions e campagnis di promotsion de lenghe furlane;
3) al propon ae Aministratsion regjonâl ogni altre initsiative legjislative o aministrative che e ven buine in pâr al perseguiment dai obietîfs seont il Titul I.
L'Osservatori al sorintint ancje al procès pe grafie unitarie previodût dal Cjapitul II dal Titul I de leç presint. In particolâr, l'Osservatori al seonde la produtsion di ditsionaris e di ogni altri strument bon a difondi e facilitâ l'ûs de grafie uficiâl.
L'Osservatori al propon il ricognossiment de funtsion speciâl di servitsi culturâl ai Ents e aes Istitutsions seont l'art. 8, paragraf 2, letare b).
Art.
17
(Modalitâts operativis dalOsservatori)
L'Osservatori al davuelç i assums seont l'art.16 mediant:
a) ativitât direte;
b) conventsions cun istitûts culturâi e sientifics comprendudis chês previodudisdal art.7;
c) concession di borsis di studi a laureants e dotorants;
d) contrats di colaboratsion cun ricercjadôrs e studiôs di durade no superiôr a un an;
e) soventsions a istitutsions publichis e privadis;
f) contributsions a gjornâi, cjasis editoriâls, radios e televisions privadis.
Art.
18
(Plans di intervent)
Pal perseguiment dai obietîfs de leç presint, l'Osservatori al propon anuâlmentri ae Diretsion regjonâl de istrutsion e de culture un Plan trienâl di intervent, sintudis lis Aministratsions provinciâls di Guritse, Pordenon e Udin che si pronuncin dentri dal tiermin di 30 dîs dal document; passâtchel tiermin si fâs di mancul dal parê soredit. Ogni an si va a procedi al inzornament dal Plan, tornant a costituî la estension trienâl.
Il Plan al individue lis diviersis areis di intervent e lis prioritâts relativis, e al articule in progjets-obietîf lis initsiativis chea 'ntderivin. Chest al conten:
a) lis diretsions programatichis gjenerâls des areis di intervent singulis e i progjets-obietîf cu chestis si articulin;
b) la valutatsion dal impat des initsiativis previodudis sul cuarp e sul status de lenghe;
c) la tipologjie, lis modalitâts di atuatsion e i struments di verifiche des risultancis di ogni progjet-obietîf;
d) la consistence dal finantsiament complessîf e la sô ripartitsion par progjets-obietîf e par an di finantsiament;
e) i criteris e lis modalitâts di coordenament dai intervents programatics cun chei di altris Ents e Istitutsions publichis e privadis;
f) i criteris di amissibilitât des spesis pes ativitâts che si domande par lôr il finantsiament regjonâl.
L'Osservatori al verifiche la compatibilitât dai programs anuâi seont l'articul 8, paragraf 3, cul Plan trienâl di intervent e al pues presentâ osservatsions ai programs stes.
Art.
19
(Intervents amissibii a finantsiament)
Su la fonde dai plans trienâi di intervent che la leç presint e previôt, la Aministratsion regjonâl e je autorizade a concedi contribûts finantsiaris ai sogjets che a operin in setôrs culturâi e linguistics, cu lis modalitâts previodudis dal Titul VII de leç regjonâl 68/1981, cu la esclusion dal parê de Comission regjonâl pe culture: A son finantsiabilis su la fonde di diretsions precisis di programatsion ative lis ativitâts in chescj setôrs che a vegnin daûr:
a) tal setôr dai studis e des ricercjis; investigatsions su la conditsion linguistiche de lenghe furlane tai diviers ambits dal teritori regjonâl, ricercje, racuelte, catalogatsion e ordenament di testemoneancis e materiâi storics, archivistics, etnologjics, folcloristics, racuelte e compilatsion di reperts linguistics organizatsion di seminaris, cunvignis e incuintris sientifics e culturâi; ativitâts di ricercje, sperimentatsion e documentatsion su problemis che a rivuardin la storie, la economie, la societât, lis traditsions e il patrimoni culturâl, artistic e linguistic furlan, concession di borsis di studi o di ricercje; ativatsion di cors universitaris di insegnament;
b) tal setôr de stampe, de editorie, des produtsions audiovisivis e dai mieçs di comunicatsion sociâl: stampe di gjornâi e periodics in lenghe furlane, intindude a svilupâ e a difondi la cognossince de storie, de lenghe, de culture e des traditsions furlanis; publicatsions di oparis sientifichis e di divulgatsion che a riferissin ae culture e ae lenghe furlanis, ativitâts informativis e promotsionâls mediant di mieçs di comunicatsion sociâl; realizatsion di programs radiotelevisîfs, produtsion di oparis e initsiativis cinematografichis e audiovisivis in lenghe furlane o ancje che a rivuardin la storie e la culture furlanis;
c) tal setôr de scuele: cors di informatsion e di inzornament , studis e ricercjis in ambit scolastic o ancje là des comunitâts emigradis, su la realtât storiche, culturâl, linguistiche e su lis traditsions furlanis, ancje mediant di jutoris didatics, concors tra i arlêfs e altris ativitâts parascolastichis indreçadis ae cognossince de storie, de culture, de lenghe e des traditsions furlanis;
d) tal setôr dal spetacul: repertament e tradutsion di tescj teatrâi in lenghe furlane; compilatsion e publicatsion dai tescj musicâi popolârs; compedatsion e publicatsion di monografiis, saçs, cuadêrs e dispensis che a rivuardin lis espressions teatrâls in lenghe furlane e la storie des stessis; prontament e organizatsion di recitis, spetacui e concerts di compagniis teatrâls, grups folcloristics, complès corâi che a operin pe cognossince e pe difusion dal patrimoni teatrâl e musicâl furlan;
e) tal setôr de toponomastiche: racuelte e studi dai toponims in lenghe furlane e publicatsions sientifichis relativis, ancje al fin di evidentsiâ la toponomastiche origjinarie, mediant indicatsions speciâls.
Art.
20
(Orghins dal Osservatori)
A son orghins dal Osservatori il Comitât sientific e il so President.
Art.
21
(Modalitâts operativis dal Osservatori)
Il Comitât sientific dal Osservatori al è componût:
a) di doi esperts indicâts de Universitât dai studis di Udin;
b) di un espert indicât de Universitât dai studis di Triest;
c) di un espert designât de Societât Filologjiche Furlane;
d) di trê esperts designâts des Aministratsions provinciâls di Guritse, Pordenon e Udin;
e) di doi esperts designâts de Aministratsion regjonâl.
Si fasin precedi lis designatsions seont lis letaris d) e e) dal paragraf 1 di un avîs al public, che al va inserît, cun evidence, almancul intun cuotidian locâl, che al invidi i interessâts a fâ pervignî ae Aministratsion che e à di designâ il curriculum vitæ e chei altris titui che lôr a stimin valevui par comprovâ la efetive esperience tal setôr de lenghe furlane.
A partecipin cun vôt consultîf aes sentadis dal Comitât:
a) il Diretôr dal Servitsi pes lenghis regjonâls e minoritariis cun funtsions di segretari;
b) i components dal staff sientific seont l'art. 23, se costituît.
Il Comitât:
a) al met jù lis basis sientifichis pe definitsion de politiche linguistiche dal Osservatori su la fonde des diretivis dal assessôr competent e tignint cont des propuestis e des istancis che a vegnin dal mont culturâl;
b) al colabore ae metude in vore dai plans di intervent e ae verifiche de lôr metude in vore e des risultancis;
c) al compìs chês altris funtsions che i son conferidis de leç presint.
Il Comitât al è istituît cun decret dal President de Zonte regjonâl, daûr deliberatsion de Zonte stesse, su propueste dal Assessôr regjonâl ae istrutsion e culture; al dure in cjarie cinc agns e i siei components a puedin sei riconfermâts.
Ai components dal Comitât ur ven compensade la presince cun 100.000 liris par ogni sentade. Cun di plui, par chei che a àn residence intun comun diferent di chel dulà che al à sede il comitât, ur spieterimborsament te misure previodude de leç regjonâl 53/1981 e modifichis sucessivis e integratsions.
Art.22
(President dal Comitât sientific)
Il Comitât sientific al elei jenfri i siei membris il President.
Il President al coordene dute la ativitât sientifiche dal Osservatori e al cure la atuatsion dai deliberâts dal Comitât sientific avalintsi dal jutori dal Servitsi pes lenghis regjonâls e minoritariis.
Al President dal Comitât i spiete une indenitât di funtsion di 2.000.000 di liris a sporc al mês, sore dal rimborsament previodût dal articul 21, paragraf 6.
Art.23
(Staff sientific)
Par esigjencis particolârs il Comitât sientific al pues dâ incjariis che a durin no plui di cuatri agns a no plui di doi esperts cualificâts cun funtsions di staff sientific dal Osservatori.
Al sorenomenât personâl di staff l'Osservatori al conferìs une borse di studi cui fonts pe sô ativitât istitutsionâl.
Par ricercjis particolârs finalizadis, individuadis dal Comitât sientific in colaboratsion cu lis struturis de Universitât dai studis di Udin seont l'articul 6, a puedin sei assegnadis a laureâts borsis di studi che a van rezudis de Universitât dai studis di Udin. Lis borsis di studi, che si puedin riassegnâ, no puedin vê, fra dut, une durade di plui di tre agns. Il compens al è inrapuartât a chel previodût anuâlmentri de normative in vigôr pai scriturâts al dotorât di ricercje.
Art.
24
(Modifichis al articul 156 de leç regjonâl 7/1988)
Al articul 156, paragraf 1, de leç regjonâl 7/1988, sicu za modificât dal articul 1 de leç regjonâl 22 di otubar dal 1988, n.61, e je zontade la letare che e ven daûr:
"d bis) al proviôt ae programatsion, al coordenament, ae atuatsion e ae verifiche dai intervents pe tutele e pe valorizatsion des lenghis regjonâls e minoritariis".
Al articul 156 de leç regjonâl 7/1988, daspò dal paragraf 1, si zonte il paragraf che al ven daûr:
"1 bis. Pal esercitsi des atributsions seont la letare d bis) dal paragraf 1, la Diretsion regjonâl e pues avalêsi ancje dal Osservatori regjonâl de lenghe e de culture furlanis".
Art.
25
(Modifiche dal articul 157 de leç regjonâl 7/1988)
Al paragraf 1 dal articul 157 de leç regjonâl 7/1988, ven daûr:daspò de letare c), si zonte la letare che e ven daûr:
"c bis) Servitsi pes lenghis regjonâls e minoritariis."
Art.
26
(Integratsion ae leç regjonâl 7/1988)
Daspò dal articul 160 de leç regjonâl 7/1988 si zonte l'articul che al ven daûr:
"Art. 160 bis Il Servitsi pes lenghis regjonâls e minoritariis:
a) al programe e al met in at lis initsiativis par favorî la tutele e la valorizatsion des lenghis regjonâls e minoritariis mediant il sostentament des ativitâts teatrâls, musicâls, audiovisivis e altris ativitâts di promotsion culturâl tal cjamp artistic, leterari, des bibliotechis e dai archivis e dal timp libar;
b) al proviôt,tal rispiet des competencis statâls, ai intervents di sostentament dai setôrs de istrutsion e a chest final manten i rapuarts cu lis istitutsions che a operin tal Friûl-Vignesie Julie;
c) al verifiche i risultâts des atsions promovudis pe valorizatsion e pe tutele des lenghis regjonâls e minoritariis."
Art.
28
(Modalitâts e tiermins pe concession dai contribûts)
Pe concession dai contribûts seont l'articul 27, paragraf 1, il rapresentant legâl de scuele al à di presentâ dentri dal 15 di novembar di ogni an ae Diretsion regjonâl de istrutsion e culture domande a chel pro compagnade, a pene di no amission, di un program in detai di ativitât didatiche integrative, aprovât regolârmentri dai orghins colegjâi competents, compagnât di un preventîf di spese.
Aes scuelis ametudis a contribût al è erogât, parie cul provediment di concession, un acont avuâl dal 60 par cent dal contribût concedût. Il 40 par cent che al reste al è erogât a rendicontatsion fate , di presentâ dentri dal tiermin stabilît dal decret di concession.
La mancjade rendicontatsion dentri dal tiermin e compuarte la revoche de soventsion concedude, e cun di plui la restitutsion dal acont.


text:
Chel fûc clamât identitât
Lei, lei, lei... O speri che no tu sedis za stuf di sintîtal a dî. Jessi curiôs e no contentâti di ce che ti passin chei altri, ma cirî di cognossi ancje lis pagjinis ritignudis "discomudis" di bande de storie uficiâl, ti puarte a costruîti un savê e une cussience indipendents. Par chest, Lorenzo, vuê ti feveli di un episodi che ancje il to papà al à scuviert cuant che al jere aromai grant parcè che a scuele no jal vevin spiegât.
Ai 27 di Fevrâr dal 1511 in Friûl i contadins, stufs di jessi maltratâts dai sorestants, si son rabiâts e te gnot de Joibe Grasse a àn fat riviel. Al è stât un Carnavâl violent, tancj cjistiei a son stâts brusâts, ma parcè ricuardâlu?
Cheste zornade di cualchi an e je deventade la Zornade furlane dai dirits e e je nassude ancje une associazion che e puarte il so non: Associazion1511.
Cuant che, magari par coionâti, a disaran che i Furlans a son un popul "sotan", impensiti di cheste pagjine di storie e visiju di no fâti inrabiâ: no vin forcjis te cantine, ma dentri ten simpri impiât chel fûc clamât identitât.


text:
Aquilee
Home Trois Troi Furlan Prime tape Aquilee
Aquileia - Aiello
Ae citât di Aquilee cun cuasi vincjedoi secui di storie al è facil ricognossi tantis vitis e une molteplicitât di vicendis sucedudis intai timps. E je stade par secui il massim centri politic, aministratîf, religjôs, economic e artistic di dutis lis tieris tra l'Adriatic e lis Alps e di dutis lis ints dulintor.
Aquilee e je duncje ocasion e strument par capî une civiltât, une culture dal dut particolâr. Si sint i antîcs precedents culturâi (venits o celtis) ma si scuvierç la funzion vude de culture romane e duncje di tantis altris imissions (gjermanichis, slavis).
La linie che e racuei in unitâts dutis chestis fuarcis e je stade rapresentade dal patriarcjât di Aquilee. Il patriarcjât intal passât al è stât une istituzion, vuê e continue a jessi un mût di jessi e di vivi cun segns palês in tantis regjons, de Stirie ae Lombardie, de Istrie al Tirôl.
Steme comunâl
di Aquilee
Aquileia - Aiello
Steme comunâl
di Aquilee


text:
Sisteme solâr
Il sisteme solâr al è l'insiemi di ducj i astris che a orbitin ator dal Soreli e che, par vie de gravitât, a son duncje leâts a lui. Al è componût di 9 planets, almancul 158 satelits naturâls (o lunis) e centenârs di miârs di planets minôrs o planetoits, asteroits, meteoris e cometis; tal mieç al è une misture di gas e polvars. Dut chest al forme un dai braçs de galassie Vie Lattee, che al zire ator dal centri de galassie, logât a 26.000 agns lûs di distance a une velocitât di 220 km/s.
Intal fevelâ popolâr, spes clamin sisteme solâr ancje altris sistemis stelârs e sistemis planetaris; chest ûs nol è just, parcè che cun cheste peraule si varès di intindi dome il sisteme de Tiere, e par chei altris doprâ nons come "sisteme di Alpha Centauri" o "sisteme di 51 Pegasi".
Struture[cambie | modifiche il codiç]
Il Soreli (simbul astronomic ☉) al è une stele G2 inte secuence principâl che al conten il 99,86% de masse cognossude dal sisteme solâr. I doi cuarps plui grues che a orbitin ator di lui, Jupiter e Saturni, a formin plui dal 90% di chel che al reste; il nûl di Oort al podarès ocupâ une buine percentuâl, ma la sô esistence no je ancjemò confermade.
In tiermins plui gjenerâls, la regjon cognossude dal sisteme e consist in vot cuarps, in orbitis avonde unichis, par solit clamâts planets o planets maiôrs, e dôs cinturiis di obiets plui piçui, i planets minôrs o planetoits. Pluton, il novesim planet, al è ancje considerât un membri de cinturie esterne, e nol è clâr se al è di considerâ un planet maiôr o minôr, soredut daspò la scuvierte di 2003 UB313. Un grum di ogjets che a orbitin ator dal Soreli a stan sul stes plan, clamât plan elitic, e a orbitin inte stesse direzion; spes ator di lôr a orbitin lunis, e i plui grancj a son ancje circondâts di anei di polvar e di altri particolât.
I planets maiôrs a son, in ordin, Mercuri (☿), Bielestele (♀), Tiere (♁), Mart (♂), Jupiter (♃), Saturni (♄), Uran (♅/), Netun (♆) e Pluton (♇). Vot dai nûf planets a cjapin il non di dius e deis de mitologjie greche-romane.
Distancis interplanetariis[cambie | modifiche il codiç]
Lis distancis jenfri dal sisteme solâr a son par solit misuradis in Unitâts astronomichis, o UA. Une UA e je la distance mediane tra la Tiere e il Soreli, ven a stâi 149.598.000 chilometris. Altris unitâts dopradis spes a son il gjigametri (Gm, un milion di chilometris) e il terametri (Tm, un miliart di chilometris). Pluton al è plui o mancul a 38 UA (5,9 Tm) dal Soreli, Jupiter al è logât cirche a 5,2 UA (778 Gm).
Ancje se une vore di diagrams a rapresentin il sisteme solâr come a la stesse distance une di chê altre, a son invezit disponudis gjeometrichementri, ven a stâi che ognidune e je al dopli de distance dal Soreli rispiet a chê prime; par esempli, la distance di Bielestele dal Soreli e je cirche il dopli di chê di Mercuri, la distance de Tiere e je il dopli di chê di Bielestele e cussì indevant. Cheste relazion e je esprimude inte leç di Bode-Titius.


text:
Premi ladin di poesie a Viviana Mattiussi
Viviana Mattiussi cun la poesie Lenga di cjera, e à vinçût la Naghena di arint al concors leterari nazionâl Mendrànze N Poejia 2015-2016. La manifestazion e je inmaneade dal Istitut Cultural Ladin Cesa De Jan di Colle S. Lucia (BL) pes lenghis minoritariis ricognosssudis dal Stât talian. In concors a jerin passe cent componiments in viers, scrits par Cimbri, Furlan, Ladin, Grêc, Ocitan, Provençâl, Sart, Sloven e altris. Ogni edizion, trê di lôr a vegnin premiâts cu la Naghena (di aur, di arint e di bronç), ven a stâi l’Eliantus Superbus: une rose di mont.
Une altre sezion dal concors e jere su temis scrits par furlan di arlêfs di scuele. Dentri di uns trente componiments in gare, il secont premi al è lât a I misteris dal Tiliment, vignût da la seconde classe de scuele primarie di Pantianins.
LENGA DI CJERA*
La mê lenga a ven dai cjamps
dai agârs da li cumieris
che nus àn dât pan e peraulis.
E à colôr di claps e cjera
La mê lenga a ven dai prâts
larcs e clârs sot dal soreli
fen seât a stagjonâ
e frutins a grîs cul fros.
E à l’odôr dai graps di fraula
e dal most tal caratel
e di corsis pal vignâl.
A sa il gherp e il dolç dai emui
di urtiçons su pai rivâi
e di cecjis di baraç
e di moris di morâr.
Si spandeva il so rivoc
sot la lobia o tal curtîl
o sul clap di gnot d’estât
a contâ lis novitâts.
E compagn a conta vuê
di pc o di celulârs
dvd, file o motôrs.
A no è vecja la mê lenga
a fevela, a vîf cun nô
su la bocja e insot tal cour.
E à una storia, un lunc passât
ma al è fresc il so sunôr.
Se i savìn cetant che a vâl
a à vigôr par il doman.
* Variante di Pantianins
Viviana Mattiussi, e je a stâ a Pinçan. Laureade in letaris, insegnante, e à passe dîs agns di esperience di condutore di programs radiofonics a Pordenon. E coordene e e presente avigniments culturâi e di poesie, e je letore e animadore in performances che a metin dongje viers, musiche, arts visivis. E je stade premiade in concors poetics sedi regjonâi che nazionâi. E à puartât indevant e publicât ricercjis su storie, memorie popolâr, substrât culturâl preindustriâl di Pantianins, li che e je nassude. ❚
✒ Redazion


text:
Tortei di patatis cun miluçs, formadi salât di Denemonç e semencis di cevole
Ingredients par 4 personis
Pe paste: 350 grams plui o mancul di patatis mediis a paste zale, une bale dal ûf, sâl, vueli, 60 grams plui o mancul di farine 00, 100 grams di miluçs secs fats a fetis (se pussibil Pink Lady).
Pe farsidure: 150 grams di formadi salât di Denemonç, 25 grams di mascarpon.
Cun di plui: 60 grams di spongje; 1 sedon di semencis di cevole, 8 fetutis di miluçs secs pe decorazion
Procediment
Bulî lis patatis in aghe a pene salade, scolâlis e passâlis intun tamês. Cuant che a son disfredadis, impastâlis ae svelte cu la bale dal ûf, il sâl e la farine unide ai miluçs secs masanâts in maniere fine.
Preparâ la farse: messedâ i doi formadis, dopo vêju passâts intun tamês.
Distirâ cul mescul l’impast fin a otignî une sfueade sutile; fâ atenzion a tignî ben infarinade la superficie dal plan di lavôr in mût che no si tachi la paste di patatis.
Cul taiepaste preparâ discs di 5 centimetris sù par jù. Farsî ogni discut cuntun pôc di impast di formadi salât; sierâ a mieze lune, sigjilant cun cure l’ôr dai rafioi.
Butâ i tortei te aghe bolinte a pene salade e cuant che a vegnin sù scolâju, disponiju sui plats cuinçantju cun spongje dislidude, semencis di cevole e dôs fetutis di miluç sec tant che decorazion. Servî daurman.
E.A.


text:
31 maggio 2013
Ort bagnât...
ps: ve ca lis previsions.
08 maggio 2013
Profum di basili
Ma a part ciertis divagazion, ancje tal gno ort di terace nol podeve mancjâ il basili.
Cheste plantute verde e profumade si pues traplantâle, spostantle di un vâs plui piçul a chel plui grant. Al è miôr metilu in zone di mieze ombrene e se si pues, dongje dai pomodoros cussì ju jude a tignî fresc il teren e ju pare dai pedoi. Cun di plui al varès di tignî lontanis ancje lis moscjis.
Lu vevi pastanât ancje l'an passât ma nol à rivât a passâ l'unvier parcè che al patìs il fret.
Jo lu dopri par fâ il "pestât furlan", version nostrane dal origjinâl gjenovês: al puest dai pignûi o met nolis e al puest dal formadi di piore o parmesan, o dopri formadi Montâs vecjo nostran. E par conservâlu, invezit di tignîlu tun vasut sot vueli, lu met vie tes vascutis de glace cussì cuant che mi covente un tic par une porzion di pastesute o tiri fûr dal glaçarot dome un cubut. Provait.
Ps: al è impuartant tirâ vie lis rosutis par ordin che a vegnin fûr in maniere che la plante e continue a menâ e a fâ fueis invezit che lâ in semence.
Cheste plantute verde e profumade si pues traplantâle, spostantle di un vâs plui piçul a chel plui grant. Al è miôr metilu in zone di mieze ombrene e se si pues, dongje dai pomodoros cussì ju jude a tignî fresc il teren e ju pare dai pedoi. Cun di plui al varès di tignî lontanis ancje lis moscjis.
Lu vevi pastanât ancje l'an passât ma nol à rivât a passâ l'unvier parcè che al patìs il fret.
Jo lu dopri par fâ il "pestât furlan", version nostrane dal origjinâl gjenovês: al puest dai pignûi o met nolis e al puest dal formadi di piore o parmesan, o dopri formadi Montâs vecjo nostran. E par conservâlu, invezit di tignîlu tun vasut sot vueli, lu met vie tes vascutis de glace cussì cuant che mi covente un tic par une porzion di pastesute o tiri fûr dal glaçarot dome un cubut. Provait.
Ps: al è impuartant tirâ vie lis rosutis par ordin che a vegnin fûr in maniere che la plante e continue a menâ e a fâ fueis invezit che lâ in semence.
06 maggio 2013
Lis plantis di pomodoro
E po ben: almancul vuê no si à scugnût bagnâ. Tignìn cont de aghe pai mês cjalts (se mai a vessin di decidi di rivâ…). Ma cualchi lavorut lu ai fat distès te mê “aziende agricule” urbane. Prin di dut une raclade ai pomodoros, e za che o jeri i varès dade une raclade ancje a chel lofio di cjan che al vuache par ogni monade… Sì, cun cheste bestie o soi “unpolitically correct” parcè che se e je vere che il “cjan al è il miôr amì dal om”, nol à però di lamentâsi se al 745m “bau bau” (di bant!) ancje S.Francesc al sarès deventât il piês nemì dal cjan!
Tornant ai pomodoros: un tocut di spali par leâju a la bachetute e il zûc al è fat. Cjalant lis fotos o varês viodût za la disposizion, ma mi somee just specificâ cualchi robute propit a la cemût meti jù li splantis di pomodoros.
Par traplantâlis tal vâs grant si podarès fâlu fin a Jugn e cuntun tic di spazi in plui si podarès meti plui plantutis (une ogni 30 cm) e magari ancje plui filis (a distance di 60 cm une di chê altre).
A pene pastanade la plante, o ai bagnât par ben in maniere di judâle a cjapâ. O vevi pensât di meti ‘ndi dôs par vâs, ma o ai preferît abinâ une di pomodoros e une di basili parcè che al jude a tignî umide la tiere e al ten lontan i pedoi dal pomodoro.
Dopo raclade, e viodût che mi someave avonde in salût, o ai sraridis lis menadis da pît de plante in maniere di dâur plui fuarce a chês altris. In 2 dîs za si viodin lis primis rosutis e un pâr di pomodoruts verts e piçui. Ah, no us ai dit ce cualitât che o ai cjolte: si clame "piccadilly" ("une vore produtîf, rustic e resistent" al è scrit su la etichete): mi àn dit che une plante e fâs sui 8 kg par stagjon... starìn a viodi.
Tornant ai pomodoros: un tocut di spali par leâju a la bachetute e il zûc al è fat. Cjalant lis fotos o varês viodût za la disposizion, ma mi somee just specificâ cualchi robute propit a la cemût meti jù li splantis di pomodoros.
Par traplantâlis tal vâs grant si podarès fâlu fin a Jugn e cuntun tic di spazi in plui si podarès meti plui plantutis (une ogni 30 cm) e magari ancje plui filis (a distance di 60 cm une di chê altre).
A pene pastanade la plante, o ai bagnât par ben in maniere di judâle a cjapâ. O vevi pensât di meti ‘ndi dôs par vâs, ma o ai preferît abinâ une di pomodoros e une di basili parcè che al jude a tignî umide la tiere e al ten lontan i pedoi dal pomodoro.
Dopo raclade, e viodût che mi someave avonde in salût, o ai sraridis lis menadis da pît de plante in maniere di dâur plui fuarce a chês altris. In 2 dîs za si viodin lis primis rosutis e un pâr di pomodoruts verts e piçui. Ah, no us ai dit ce cualitât che o ai cjolte: si clame "piccadilly" ("une vore produtîf, rustic e resistent" al è scrit su la etichete): mi àn dit che une plante e fâs sui 8 kg par stagjon... starìn a viodi.
04 maggio 2013
Di une campagne a chê altre
Un politic navigât une volte mi à dit che la campagne e scomence la dì dopo des elezions (par preparâ chês de riconferme...). Ancje se cheste volte mi è lade strucje, o ai volût tignî bon distès il consei chi parsore e se propit no fevelìn de stesse campagne, mi soi butât sul agricul di terace. Ve ca ce che o ai cumbinât cun pomodoros, basili, freulis e une plante di frambue... tal mieç al è ancje un Ibiscus, che al fâs dome rosis.: ve ca cualchi fotografie.
Us segnali la tignude dal "contadin": maiute made by Friulpoint e scarpet cjargnel handmade in Paulâr!
Bon, cumò o voi a bagnâ: us tignarai inzornâts.
Iscriviti a: Post (Atom)


text:
Oms e suriisPublicât da il crot il mercoledì, aprile 16, 2008
Ae fin sino dal gjat o come simpri la cuestion e jere dome chê di sielzi cuâl fra i gjatats?
Pe situazion nazionâl o viodarìn cemût che va. Tai ultins cuindis agns a son stâts ducj plui bogns a fâ la oposizion che a mandâ indevant lis robis cuant che al è tocjât a lôr.
Ma cemût laraie cu la cuestion furlane? La sielte dal Pdl di lassâle dute in man ae Leghe cjapant une posizion “nazionaliste” mi somee un ninin masse di diestre par un partît che al ves voie di jessi “popolâr”, pussibil che inte ex FI nol sedi nissun che al tignedi al furlan?
La situazion e somee difarente di chê des altris bandis dal nord Italie parcè che ca vie e pâr jessi une fuarte component cuintri la difese des resons locâls (e dal Friûl).
“Cumò, tant che 15 agns fa, si torne a sperâ inte lega nord. Cul handicap che tancj in grât di alçâ la vôs a nestri pro, no son plui” si lamente DS sul furlanist.
Sperin ben, par intant si sint dome sgnaulâ.
--------------------------------
(...) The best laid schemes o' mice an' men
Gang aft a-gley,
An' lea'e us nought but grief an' pain,
For promised joy.
(...) I ben progjetâts plans des suriis e dai oms
Spes a van di mâl
E no nus lassin nuie altri che aflizion e dolôr
Pe felicitât sperade
Robert Burns (da “To a Mouse” scrit in scozês intal 1785, di cheste poesie e à cjapât il titul "Of Mice and Men" di John Steinbeck)


text:
SCOMENCÂTS PAR FURLAN. Il Signor dai Anei
par cure di Pablo Gortan e Dree Venier
John Reuel Ronald Tolkien
Il Signor dai Anei.
La compagnie dal Anel
Cjapitul 1. Un ghiringhel cetant spietât
Cuant che il siôr Bilbo Baggins, che al steve intal Borc dai Baggins, al fasè savê che in curt al varès festegjât il so 111m complean cuntun ghiringhel di lusso, ducj a Cja’ Hobbit a tacarin a fevelâ dal event cun gjonde e morbin. Bilbo al jere un sioron, ancje se un tic strambot, e par sessante agns al jere stât il babio de Contee, di in chê volte che i vignì il sen di sparî par tornâ dibot, cence visâ nissun. I tesaurs che al veve puartât cun se dai siei viaçs a jerin deventâts une liende popolâr, e ducj aromai a crodevin - ancje se i vecjos lu dinein - che la Culine dal Borc dai Baggins e fos plene di galariis jempladis di tesaurs. E se nancje chest al bastàs a stiçâ la so nomee, il so benstâ cussì indevant cui agns al jere sigurementri une reson di maravee. Il timp al coreve ma al someave che nol fasès nissun efiet sul sior Baggins. Cuant che al veve novante agns al pareve che a ‘nd ves cincuante. A novantenûf agns la int e scomençà a disi che si mantignive benon: ma a varessin fat miôr a disi che nol jere gambiât di un et. Cualchidun al scjassave il cjâf businant che al jere stât plui che fortunât inte vite; nol pareve di sigûr bon che cualchidun al podès, in viste, gjoldi di une zoventût cence limit e al stes timp - come che si diseve - ancje di une ricjece favolose.
«Al varà di paiâle,» a disevin, «No je une robe di sest, i vegnarà pûr fûr cualchi magagne!»
Ma fin li nissun fastidi; e il siôr Baggins al jere ancje gjenerôs in cuistion di monede, tant che la int i perdonave la sô matetât e la sô buine fortune. Cussì lui al podè mantignî simpri contats cui siei parincj (fate ecezion, naturalmentri, pai Sackville-Baggins) vantant un trop di inmagâts amiradôrs jenfri i siei compaesans des fameis plui puaris e malmetudis. E pûr nol veve nissun grant amì, fin cuant che cualchidun dai siei cusins plui zovins al tacà a cressi. Il plui grant di lôr, e il plui amât di Bilbo, al jere il zovin Frodo Baggins.
(voltât di Agnul Floramo)
________________________________________________
Il libri e l’autôr
Il Signôr dai Anei e je une opare monumentâl, ma dome une piçule frazion de intiere vore fantastiche dal autôr. I popui libars de Tiere di Mieç a àn di frontâ menace di Sauron, Signôr dai esercits dal mâl. Grancj vuerîrs e erois si dan dongje par fâi cuintri, ma al è Frodo, un piçul hobbit, che al salvarà il mont. John Reuel Ronald Tolkien nol fo dome scritôr, ma ancje filolic di innomine pe universitât di Oxford, passionât des lenghis e des epichis dai popui de Europe Setentrionâl. L’amôr pe femine, Edith Bratt, al nassè za di fantats; su la lôr tombe a son ancje i nons di doi siei personaçs, Beren e Luthien, un uman e un elfe imortâl, che a frontin mil pericui par podê realizâ il lôr amôr.
______________________________________________________
Il tradutôr
Agnul Floramo al è un insegnant e studiôs di storie e leterature, diretôr sientific de Biblioteca Guarneriana di Sant Denêl; autôr di plusôrs volums e saçs là che al scrusigne i rivocs de storie par intivânt corispondencis inspietadis, si interesse in particolâr de Ete di Mieç e de Europe Orientâl.
Par La Patrie dal Friûl al à tignût lis rubrichis Cuintristorie dal Nûfcent, Grignei di Storie, Siums di Storie, Il Personaç Storic, scorsadis tun passât lontan e resint che nus insegnin di dulà che o vignìn, e Cuintristorie de Prime Vuere Mondiâl, che chest an e je deventade un libri.
Tal mont de narative, al à publicât Balkan Circus (2013), Guarneriana Segreta (2015), L’osteria dei passi perduti (2017).


text:
In Slovenie l’interès pal furlan al cres
In Slovenie l’interès pe lenghe furlane al cres di an in an. Danila Zuljan Kumar, che e lavore pe Academie slovene di Arts e Siencis dulà che e je diretore de sezion gurizane, nus spieghe cemût mai che i è vignude la idee di clamâ Cadorini ae Universitât di Gnove Gurize, dulà che jê e insegne dialetologjie e li che in particolâr e à tignude la part teoriche dal cors in cuistion: «Un pâr di agns indaûr, tes mês lezions di dialetologjie slovene - e spieghe Kumar -, o ai vût bisugne di savê alc di plui sui vicins furlans par vie che i nestris dialets des zonis ocidentâls de Slovenie a àn une vore di olmis di lenghe furlane, e ducj i doi i popui a àn alc in comun te lôr storie. Cussì, cuant che o ai cognossût Giorgio Cadorini mi è vignude la idee di proponi al dean de facoltât di tignî lis lezions di lenghe e leterature furlane». Duncje, il letorât tacât chest an nol è il prin che si fâs a Gnove Gurize: «La prime volte - e conte Zumar - lu vin fat e po par un pôc no si à fevelât, ma vie pal Istât dal 2017 il dean de facoltât mi à clamade e mi à domandât se o podevi inmaneâ ancjemò un letorât. E cussì o ai fat: o vin vût trê students sul program di storie e culture e doi su chel di lenghe slovene. O sin dome al inizi, ma un pôc ae volte…». Giorgio Cadorini, che al vîf inmò inte Republiche Ceche, par solit al ven in Slovenie par dôs setemanis e al fâs cinc lezions di furlan par zornade: prime di lui, Zumar e ten cuatri lezions su la storie dal Friûl e sui contats jenfri furlans e slovens. (p.c.)


text:
Chê altre dì, ai 26 si Setembar, o vin ricuardât ancje tal nestri blog la Zornade europeane des lenghis, che le calcolìn par sigûr une ricorence impuartantone pe Europe e pai siei citadins, stant che e je une di chês che a sclarissin miôr il significât di ce che e je pardabon la Europe «unide te diversitât»
Cun di fat, a tacâ dal 2001, cheste Zornade e je une ocasion particolâr par promovi la cussience di ducj in cont dal valôr dal pluralisim linguistic, dal dirit di cognossi e doprâ plui lenghis e des pussibilitâts di disvilup culturâl, democratic, sociâl e economic che a divegnin propit de cognossince e dal ûs des lenghis.
Cun cheste cussience e cun chescj intindiments, za di un pôcs di agns la Zornade europeane des lenghis e ven memoreade cuntune schirie di events e iniziativis particolârs propit in Friûl, tiere marcade a fuart de presince di plui lenghis.
Ancje pal 2017 la Zornade europeane des lenghis e devente une ocasion di fieste e di riflession, di incuintri e di cognossince, di comunicazion e salacor di rivendicazion, par ce che al tocje chei dirits linguistics che, massime pes personis di chenti di lenghe furlane, slovene e todescje (e plui in gjenerâl par ducj i citadins che a vivin in cheste part de Europe e dal mont), no vegnin ancjemò avonde ricognossûts, promovûts e garantîts.
L’apontament al è par doman, sabide ai 30 di Setembar, di 10 di buinore a 10 di sere tal cûr di Udin, sot de Loze dal Lionel.
Par iniziative de ARLeF, cu la colaborazion di Radio Onde Furlane e cu la partecipazion di tantis istituzions, associazions e altris entitâts che a son espression des comunitâts linguistichis furlane, slovene e todescje dal Friûl, a saran incuintris, spetacui, cines e musiche e si fevelarà di didatiche, editorie e media.
La vierzidure de Zornade e sarà in direte radiofoniche. A tacâ di 10 a buinore si fasarà, juste sot de Loze dal Lionel e sparniçade ator su lis frecuencis de radio libare dai furlans, une edizion speciâl de trasmission di Radio Onde Furlane, Dret & Ledrôs, dute dedicade ai temis dal plurilinguisim e de didatiche plurilengâl, cu la conduzion di Mauro Missana e la animazion di Michele Polo (atôr, marionetist, condutôr e colaboradôr di Radio Onde Furlane, che di agns al lavore intal teatri e intes scuelis). La trasmission e sarà struturade tant che une lezion radiofoniche, cul coinvolziment diret dai students e i intervents dai esperts dal setôr e dai coordenadôrs di Docuscuele, il gnûf Centri di documentazion ricercje e sperimentazion didatiche pe scuele furlane.
La direte radiofoniche e larà di dilunc pe buinore cul Ce fâ?, il program dedicât ai apontaments culturâi in Friûl e inaltrò, e cul Gjornâl Radio di Onde Furlane.
Di misdì e mieç indenant la manifestazion e proviôt la proiezion a cicli continui des produzions video in lenghe furlane fatis cul jutori de ARLeF (cun titui tant che, par esempli, INT/ART, Friûl Revolution, Maman! e Âf Blu…).
A trê al sarà il moment de animazion pai fruts par cure di Daria Miani, cun Maman!: leturis animadis, zûcs, cjançons, laboratoris manuâi e videos, daûr dal telâr de trasmission omonime che e va in onde su Telefriuli.
Di cuatri a sîs e sarà la presentazion di une schirie iniziativis editoriâls e audiovisîfs in lenghe furlane e di altris progjets metûts dongje des comunitâts slovenis e todescjis.
Al sarà ancje il spazi pal cabaret di Caterina Tomasulo, di sîs a siet, e po di siet a dîs si fevelarà di creativitât tes lenghis minorizadis de Europe, cun cualchi anticipazion de edizion di chest an di Suns Europe, che si fasarà sul tacâ di Dicembar tal Teatri Gnûf ‘Giovanni da Udine’.
Cun di plui a saran e i intervents dal rapper Doro Gjat e dal cjantautôr Franco Giordani e tante musiche di scoltâ, inte suaze di une version ‘live’ di Babêl Europe, la trasmission cuindisinâl che su Onde Furlane e presente la produzion musicâl contemporanie tes lenghis di minorance dal continent, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, dai Sami dal Circul Polâr Artic fin ae Grecie Salentine.
Sot de Loze dal Lionel e sarà metude dongje ancje la mostre Furlan Lenghe de Europe
Il program complet si pues leilu culì.


text:
Lunis ai 13 di Novembar si scree il cuarantesim an academic de Universitât dal Friûl e al sarà presint anche il President de Republiche Taliane, Sergio Mattarella.
Al sarès biel che cualchidun dai sorestants dal Friûl – il Retôr de Universitât, la Presidente de Regjon, il Sindic di Udin… – i des il benvignût tes cuatri lenghis dal Friûl e cussì i disès ancje: «Sâr President, benvignût in Friûl. Gospod Predsednik, dobrodošli v Furlaniji. Sehr geehrter Herr Präsident, willkommen in Friaul».
Cualchi an indaûr al jere sucedût. Cemût che si lei culì, il Sindic di Faedis di in chê volte, Cristiano Shaurli, jal veve dit al President de Republiche di in chê volte, Giorgio Napolitano, e i veve ancje consegnât un document, prontât dal Comitât/Odbor/Komitaat/Comitato 482, che al domandave propit l’intervent dal President, tant che “garant de Costituzion”, a pro de metude in vore ad in plen des leçs di tutele e duncje a pro de garanzie plene di chei dirits ricognossûts in tiermin formâi de Leç fondamentâl de Republiche e di ches altris normis specifichis, cemût che a domandin ancje in Europe.
Cumò Shaurli al è Assessôr regjonâl. Al podarès tornâ a fâ chel ‘beau geste’ lui o ben al podarès sugjerîjal a cualchidun dai siei coleghis.
Un intervent di chê fate al larès ben ancje cumò.
E larès ben ancje une gnove sugjestion a pro de metude in vore pardabon des leçs di tutele des minorancis linguistichis. Magari cussì no, al è ancjemò tant ce fâ in chest cjamp.
Cundut achel un salût di chê fate al sarès za alc di bon. Al sarès une forme di rispiet, no dome pe int dal Friûl ma pal stes President, te sô persone e te sô istituzion.
La Republiche taliane e je di ducj: ancje dai citadins dal Friûl che a son di lenghe furlane, di lenghe slovene e di lenghe todescje.
Nus covente almancul un biel segnâl, in linie cui principis di fonde de Costituzion e cun chei de Europe unide te diversitât.


text:
60
Jump to navigation Jump to search
Tabele dai contignûts
Acjadiments[cambie | modifiche il codiç]
Friûl[cambie | modifiche il codiç]
- Sant Ramacul al torne a Aquilee deventant il so prin vescul.
Tal mont[cambie | modifiche il codiç]
- Eron di Alessandrie al scrîf il tratât Metriche, Mecaniche e Pneumatiche
- Seneca al compon Quaestiones naturales, prim e unic tratât fisic de etât romane
Nassûts[cambie | modifiche il codiç]
Muarts[cambie | modifiche il codiç]
- Date uficiâl de muart di Sant Pieri (Simon)
- Domitius Afer, oratôr roman


text:
Al inizi dal an scolastic 2013/2014 al è stât publicât un articul sul Messaggero Veneto dal titul “Genitori irritati per il friulano a scuola” dulà che un rapresentant dai gjenitôrs de scuele di Cormons al protestave parcè che e vignive dade la pussibilitât ai arlêfs che lu domandin di vâ une ore par setemane di insegnament in marilenghe tes scuelis dal oblic. Fasint un click culì e culì o podês cjatâ la rispueste de nestre associazion.
Atacs ae scuele furlane tal 2013
Simpri su la sfurlanizazion…
Simpri su la cuestion dal tentatîf di sfurlanizazion sistematiche dal Friûl gurizan, us zontin il saç “Isontino = Friuli Orientale (anche nella cartografia storica” di Lucio Peressi, gjavât de riviste Sot la Nape n.2 dal 2010, publicade de Societât Filologjiche Furlane.
Il “Grande Friuli” no nus plâs
O publichìn chi sot un test scrit tal 2012 dai nestri socis Sandri Pian e Michele Calligaris.
Il “Grande Friuli” no nus plâs, miôr chel di simpri.
Al è di un pôc di timp che sui gjornâi e tai discors di cualchi sorestant di chenti si sintin a nomenâ dôs peraulis gnovis: “Grande Friuli”.
Ce dal diaul isal po?
Une sorte di clon de “Grande Serbia”, ma raventât cualchi centenâr di miis plui a tramontan?
La robe no nase di bon, anzit, e puce di frait…e no pôc! …come chei che le doprin no par fâ i interès dal Friûl ma par fâi dam.
L’adietîf “Grande” al sburte une idee di Friûl e, soredut, di Popul furlan imperialist, cu la sclope a muse, pront a la concuiste; int che a cîr di paronâ in cjase di chei altris. I Furlans, di cualsisei lenghe, cun dut ce che a àn vût di gloti vie pai secui, no àn mai sporcjade la lôr bandiere di sanc ancje se, salacor, a àn scugnût lâ a “difendere la Patria” … di chei altris.
Noaltris o refudìn cheste definizion pal fat che il Friûl al è chel che la storie e à viodût a nassi, vâl a dî chel teritori individuât dai Langobarts come lôr prin Ducât e, di in chê volte, cognossût parie di ducj i popui dentri e fûr dai siei confins. I confins: cuâi sono chei dal Friûl? Chei dal Patriarcjât di Aquilee?
Se si va a cjalâ la storie, nissun nol po dineâ che a sedin chei dal flum Livence a bonât, dal Timâf a jevât e de creste da lis Alps fin jù te marine, che al cjapave dentri sei il stât patriarcjâl di Aquilee che une biele fete de Contee di Guriza (che altre e jere in Tirol).
Cualchidun al disarà “La Contea di Gorizia non era Friuli!”. A chescj, ur rispuindìn che, a volê cirî il pêl tal ûf, il Friûl cemût che lu vin descrit parsore vie e la citât stesse di Guriza a jerin spartîts, fin dal inprin, fra il Patriarcje di Aquilee e il Cont dal Friûl che, dome daspò, cemût che al sucêt daspès, a tacarin a clamâlu Cont di Guriza par vie che al veve il cjistiel in chê vile.
Passant lis pagjinis dai libris di storie o viodìn che, dilunc dai secui, Guriza e je simpri stade calcolade come une citât logade in Friûl (“Görz in Friaul” a disevin e a scrivevin i todescs e “Friauler von Görz” si declaravin i gurizans) e cussì e je stade fin cuant che no son rivâts i nazionalisims.
“Friûl” al è une definizion storiche e gjeografiche che no si à di confondile cun chê di “Furlanie”, che e je la part dal Friûl dulà che e ven fevelâde la lenghe furlane. Par esempli: Maran isal o no Friûl? Sigûr (Maran al difindè cui dincj la Patrie cuintri di Vignesie), ma nol è Furlanie. Cussì, juste par fâ cualchi non, ancje Tischlbong/Timau, Špietar/Sant Pieri dai Sclavons e ancje Monfalcon (che al veve une sente intal Parlament a Udin!). Ma o podaressin dî compagn ancje par Plodn/Sapade o Puart.
O pensìn che al sedi avonde clâr che il Friûl al è UN, ni grant e ni piçul. E al è chel che o vin dit parsore vie.
Stant che in tancj di lôr nus domandin ce che o pensìn a rivuart dal riordenament da lis Provinciis e dai Comuns de Regjon Friûl-V.J., o podìn dî che la nestre clape e je a pro dal rispiet dai confins dal Friûl storic e, ancjemò di plui, e je pal rispiet da lis diviersis gjernaziis che a son a stâ ca di simpri, cu lis lôr identitâts e sensibilitâts. Intal moment storic di cumò, che si sintin di ogni sorte, il nestri sium al è di rivâ, inte suaze obleade dal ordenament aministratîf dal Stât talian, a un model teritoriâl sul stamp dal Trentin-Süd Tirol, ven a stâi une Regjon un grum difarente rispiet a chê di cumò, cul Friûl storic cun dignitât di Regjon o se no altri di Provincie pardabon autonome e ancje policentriche par dentri, salacor fasint bati lis dimensions provinciâls cun chês da lis diocesis. Cui che al dîs che o sin “pro-Udin” nol nus à capît par nuie o, piês, al cîr di fânus passâ par alc che no sin.
In cjase di chei altris no metìn bec.
Defriulanizazion di Gurize – Gjavât dal DAF
Us ripuartìn chi sot la vôs “Defriulanizazion di Gurize“, gjavade dal DAF (Dizionari Autonomist Furlan) dât fûr dal Istitût Ladin – Furlan “Pre Checo Placerean” de Golaine di studis sul autonomisim.
DEFRIULANIZAZION DI GURIZE: Chest al è il titul di un contribût fondamentâl, critic e polemic, di Gianni Nazzi su une determinade operazion culturâl e mediatiche in vore di un biel pôcs di agns par defriulanizâ la Provincie di Gurize, che in cheste maniere e sarès plui facile di aneti ae Vignesie Julie.
Sparîts ducj i titui di gjornâi, rivistis e istituzions cul non dal Friûl o l’adietîf furlan in ûs fin tai prins agns vincj dal 1900 – L’Agricoltore friulano, La sentinella del Friuli, Il Friuli orientale, il corriere friulano…, Banca Friulana, Biblioteca popolare friulana, Partito popolare friulano, Società accademica friulana….- si è passâts a gurizan, julian e lisuntin, adietîf spes sostantivât, in ûs soredut dopo de seconde vuere mondiâl: il coltivatore isontino, L’Agricoltore isontino, Iniziativa isontina, Biblioteca statale isontina, Club enologico isontino….
Al è di spietâse aromai che cualchidun al proponi di eliminâ la peraule Friûl ancje dal non dai Comuns di Caprive e Marian , che in chest moment a son “del Friuli”.
Ta chest câs al è pardabon un meracul il fat che il gnûf auditorium di Gurize al sedi stât nomenât ae “cultura friulana”, ma i mass media locâi a fasin il pussibil par no nomenâlu scrivint invezi “auditorium di via Roma“, cussì come che a stan atents a no scrivi par intîr i nons dai doi comuns “dal Friûl”.
La defriulanizazion e devi jessi parude masse pesante ancje ae redazion di “Voce isontina”, orghin de Diocesi di Gurize, che di front aes protestis alçadis, par fin fra i catolics slovens, par la vie dal titul dal Auditorium ae culture furlane, e veve pensât di dovê intervignî il 1n di Març dal 1980 cuntun editoriâl intitulât “Non sparate alla storia”. Ve chi cualchi pas: “la più crassa ignoranza della storia goriziana ed isontina ha montato in questi giorni espressioni di meraviglia per la tabella dell’intitolazione dell’Auditorium alla cultura friulana come stabilito a suo tempo dalla Regione”. Daspò tantis rinunciis imponudis dal fassisim e des dolorosis vicendis dal daspò vuere, e varès vuê Gurize ancje “vergognâsi dal so passât in tante part furlan“? si domande il gjornâl. Si dismenteisi, al scrîf, che tal 1868 la citât e veve sedis mil abitants, dîs mil di lôr a jerin furlans. E dopo vê ricuardât dut ce che i furlans di Gurize a derin ae culture e ae civiltât dal Friûl, un patrimoni sapulît de retoriche nazionalistiche taliane, cancelât ancje de toponomastiche urbane, l’articul al siere cussì: “Ma che ai Friulani, per una volta, si dia a Gorizia un innocuo riconoscimento della loro cultura, che è una componente fondamentale della cultura della città e della provincia (…) trovi ancora qualcuno disposto ad una voce di protesta è madornale. Tanto più che non s’è mai protestato per l’abuso di retorica superata ne per altre solenni dimenticanze, ignoranze, per cancellazioni e ricostruzioni che denunciano ancor oggi un’incredibile violenza alla storia ed alla cultura, subita senza batter ciglio, senza mai tentare una parvenza di riparazione“.
Cunitri la defriulanizazion a reagjirin ancje trê predis: Guido Maghet, Silvano Piani e Pino Trevisan, che su “Voce Isontina” dai 5 di Zenâr dal 1985 a intervignirin par declarâ la furlanetât dal Premi Nobel Rubbia: “…crediamo utile riportare anche ciò che la mamma dello scienziato, la signora Beatrice, e non una volta, ha tentato di precisare: “Noi Rubbia siamo friulani” (“Oggi”, 1984, n. 44, p. 12, cfr. pure “Gioia” del 5 novembre 1984, p. 43 ecc.). Questa notizia l’avremmo gradita apprendere anche dalla stampa locale…”.
Cuintri cheste ande al veve reagjît, cu la solite maniere polemiche, ancje Gino di Caporiacco par contestâ a Francesco Salimbeni l’ûs fals dal adietîf giuliano tal volum “Storia lingua e società del Friuli” dal 1977.
Trasmission radio
Fieste de Patrie dal Friûl 2014
In ocasion de Fieste de Patrie dal Friûl, la Associazion Furlans dal Gurizan e organize:
Struc de furlanetât di Gurize e dal so teritori
3 di Avrîl dal 1007 a Lucinîs
lant indaûr ae prime menzion di Guriza dal 1001 e al an 568
di Sandri Pian
&
Proiezion dal documentari-interviste
Babel Blu
dal regjist Renato Rinaldi
une riflession su la bandiere furlane tant che simbul identitari
L’apontament al è joibe ai 3 di Avrîl dal 2014 aes 8.30 di sere te sale M. Luigi Faidutti, li de sede centrâl de Casse Rurâl e Artesane – vie Visini 2 a Lucinîs (Guriza).
Ducj a son invidâts!
Interviste a Isa Dorigo su Telemare
Isa Dorigo, presidente de Associazion Furlans dal Gurizan, e presente la ativitât de clape fevelant dai problemis che e à la comunitât furlanofone tal Gurizan, cirint la paritât cun chê slovenofone.


text:
Pescjâ cun Licence e Libret Anuâl Ricognitîf (libret caturis, LAR)
Par pescjâ, il pescjadôr cun licence di pescje sportive FVJ al à di puartâ cun se a ogni jessude:
Par ritirâ il libret anuâl ricognitîf, necessari par segnâ jessudis e caturis, il pescjadôr al pues indreçâsi ai Uficis Licencis o ai Recapits par LAR (societâts di pescje sportive convenzionadis che a dan il libret cence oblic di iscrizion).
Cuant cal domande ill libret, il pescjadôr, o une tierce persone, al à di esibî:
ETPI al doprarà i dâts contignûts intal libret anuâl ricognitîf par finalitâts statistics, duncje il libret al varà di jessi tornât indaûr cuant che si ritire chel sucessîf.
INFORMAZIONS Ufici Licencis ETPI - tel. (+39) 0432.551.222/202, email: licenze@etpi.fvg.it


text:
Abruç
L'Abruç al è une regjon de Italie centrâl. E cunfine a Nord cun lis Marchis, a Sud cul Molise e a soreli bonât cul Lazi. A soreli jevât al è bagnât dal Mâr Adriatic. Il cjâf lûc al è L'Acuile.
Tabele dai contignûts
Teritori[cambie | modifiche il codiç]
La regjon e je formade pal 65% cirche di montagne e darest di culinis; la zone costiere e je une vore strete lunc dut il litorâl adriatic.
La mont plui alte e je il Gran Sasso (2.914 m.), che e je la crete plui alte des Apenins continentâi.
Storie[cambie | modifiche il codiç]
Preistorie[cambie | modifiche il codiç]
Imperi roman[cambie | modifiche il codiç]
Ete di mieç[cambie | modifiche il codiç]
Ream di Sicilie[cambie | modifiche il codiç]
Unitât d'Italie[cambie | modifiche il codiç]
Seconde vuere mondiâl[cambie | modifiche il codiç]
Storie contemporanee[cambie | modifiche il codiç]
Intal deceni dal 1960 si davuelzè une fuarte emigrazion viers la Italie setentrionâl e i paîs dal Europe Centrâl. Intal 1963 la part meridionâl de regjon si distacà par formâ une gnove regjon, clamade Molîs, cun cjâf lûc Campobasso.
Economie[cambie | modifiche il codiç]
L'economie dal Abruç e à vût un discret disvilup intai ultims agns, dovût soredut ae spinte ricevude dal setôr terziari. Il setôr primari al à invezit subît une flession e chel secondari nol à vût increments significativis. L'ocupazion e je cressude con un discret ritmi. Il disvilup de regjon al è fuartementri diviers di zone a zone, cun lûcs a buine ocupazion e avanzade tecnologjie (scuasit esclusivementri fra Pescjare e Chieti, e altris cun maiôr disocupazion, specialmentri intes zonis montanis.
Traspuarts[cambie | modifiche il codiç]
Aeropuarts[cambie | modifiche il codiç]
A Pescara si cjate un aeropuart internazionâl [1], cun colegaments direts cun cetantis citâts vie pe Italie e in Europe.
Feroviis[cambie | modifiche il codiç]
L'Abruç al è traviersât de linie feroviarie Adriatiche dilunc di dut il litorâl, servint citât come Giulianova, Pescjare e Chieti.
Di Giulianova si dispede la linie par Teramo, mintri che di Pescara e part une ferovie par Sulmona e Rome. Altris liniis di minôr impuartance a son la Sulmona-L'Acuile-Terni, la Sulmona-Carpinone-Napoli e la Lanciano-Castel di Sangro.
Politiche[cambie | modifiche il codiç]
Elenc dai components de zonte regjonâl:
- Ottaviano Del Turco - president
- Enrico Paolini - vizi-president cun deleghis al turisim, grandis events, sport e universitât
- Valentina Bianchi - assessôr aes ativitâts produtivis e ae pari oportunitâts
- Franco Caramanico - assessôr ae planificazion teritoriâl, ambient e politichis energjetichis
- Giovanni D'Amico - assessôr al belanç e reformis
- Fernando Fabbiani - assessôr al lavôr e istruzion
- Tommaso Ginoble - assessôr ae protezion civîl e trasuparts
- Bernardo Mazzocca - assessôr ae sanitât
- Elisabetta Mura - assessôr ai bens culturâi
- Mahmoud Srour - assessôr ai lavôr publics
- Marco Verticelli - assessôr aes risorsis agriculis e forestâls
Viôt ancje[cambie | modifiche il codiç]
Leams[cambie | modifiche il codiç]
- (talian) Sît uficiâl de regjon
- (talian) Sît di promozion turistiche


text:
La Associazion culturâl Assoeventi, cul contribût de ARLeF e in colaborazion cul Comun di Udin e cu la Associazion Semide, e istituìs e e organize la seconde edizion dal Festival dai Fruts Furlans, concors di cjant par composizions ineditis in lenghe furlane, interpretadis di côrs e di soliscj di vôs blancjis, cul acompagnament di une grande orchestre.
La iniziative e à la finalitât di sostignî la lenghe furlane, cjapant dentri massime i plui zovins, par che lis gnovis gjenerazions a puedin mantignî e alimentâ la identitât linguistiche che e caraterize dut il nestri teritori.
Art. 1 A son ametudis dome cjançons ineditis cun test in lenghe furlane.
Art. 2 A puedin partecipâ professioniscj e diletants, iscrits e no iscrits ae SIAE; i partecipants a puedin concori cuntun massim di dôs cjançons ineditis. A son esclududis lis personis che a colaborin, a cualsisedi titul, cu la Organizazion.
Art. 3 I elaborâts a àn di contignî:
a) gjeneralitâts, direzion di cjase e di pueste eletroniche, e telefon di ducj i autôrs;
b) il test leterari in trê copiis; il test al varà di ispirâsi a tematichis leadis al mont de infanzie e dai fruts;
c) un cd (no covente une regjistrazion professionâl) cun musiche e cjant, par mostrâ ae Jurie il just puartament de cjançon;
d) la partidure musicâl (facoltative);
e) une declarazion di acetazion integrâl dal bant, firmade;
f) in câs di plui autôrs, segnalâ l’autôr che al rapresentarà chei altris e chel al curarà i rapuarts cu la Organizazion.
Art. 4 I elaborâts a varan di rivâ, intune buste sierade, dentri di misdì di vinars ai 10 di Otubar dal 2018, ae direzion: ASSOEVENTI, via Trieste n. 203 - 34170 GORIZIA
In nissun câs si cjaparan in considerazion domandis rivadis dopo di chel tiermin, ancje se a son stadis inviadis prime de scjadince.
Par informazions: ass.assoeventi@libero.it, semide@libero.it; telefon: 335.8422298 - 3358410556
Art. 5 Une comission di pueste, componude di esperts tal cjamp musicâl e leterari, e proviodarà ae selezion dai elaborâts rivâts.
Art. 6 Lis composizions sielzudis de Jurie di esperts a parteciparan ae finâl dal Festival che si davuelzarà al Palamostre di Udin, domenie ai 23 di Dicembar dal 2018. Te serade finâl, i tocs a saran eseguîts e interpretâts di côrs di vôs blancjis e di soliscj, compagnâts di une orchestre. Une comission componude di esperts, dongje di une jurie di fruts, e votarà lis cjançons presentadis al public e e decretarà la vincidore de seconde edizion dal Festival dai Fruts Furlans.
Art. 7 I partecipants al Concors si impegnin a no eseguî in public, a no stampâ o publicâ, ancje in edizions discografichis, lis composizions presentadis, fin ae conclusion dal Festival. No rispietâ chest articul al compuarte la esclusion dal concors.
Art. 8 Il Comitât organizadôr no si cjape nissune responsabilitât cui concorints tal câs che, par cualsisedi cause, la manifestazion no ves di davuelzisi.


text:
COGNONS DAL FRIÛL
Midiant de storie dai cognons furlans, si fâs ancje la storie dal nestri Friûl. Chest mês us proponìn 4 cognons che nus son stâts domandâts dai letôrs su la pagjine Facebook de La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BERTOLIN/BERTOLINI
Si pense che al puedi vignî dal non Bertul o Bertol, diminutîf di Bert, forme scurtade dai nons Alberto, Roberto e vie indevant. Ma par cualchidun il non furlan Bertul al corispuint al talian Bartolo. Bertolin al è une vore presint tal Venit e, in Friûl, soredut a Cjasarse, S. Vît dal Tiliment e Pordenon. Bertolini si cjatilu a Pozzecco, tal comun di Bertiûl. Al ven di pensâ, duncje, che al puedi jessi Bert(i)ulin, tal sens di origjinari di Bertiûl. In cheste forme ancje a Udin, Puart, Codroip e Gurize. 1400, 6 febbraio Orsola ved. et erede q. Pietro q. Bertolino da Firenze già abit. a Udine. Petro abitò a lungo a Udine e mercanteggiava in diverse cose, specialmente sale ed olio, anche maiali.
NARDIN
Forme scurtade di (Ber)nardin o (Leo)nardin. Tal 1264 Nardinus a Glemone, tal 1482 Antonio Nardini a Spilimberc. Si cjatilu a Cormons, S. Vît de Tor e Gurize. Ma ancje a Çopule, Çarvignan, Gardiscje, Romans e Pasian di Pordenon. 1493, 13 ott. Nicolò Furlani q. Giac. da Basagliapenta in lite con Dom. Nardini di Basagliapenta. 1554, 7 aprile
TONDON/TONDO
Al pues jessi il sorenon, deventât cognon, di une persone gruesse (taront/toront). Tal 1338 Nicolao dicto Tarondo de Selva. Par altris al ven di tont (pôc svelt). Ma no si pues lassâ fûr la pussibilitât che al sedi un non di origjin gjermaniche tant che Dondo. Te forme Tondon, al è un cognon di Gonârs e di S. Zuan. Tondo si cjatilu a Buie, Monfalcon, Udin e Cjamin di Codroip. 1759 Gio.Batta di Dom.co q. Gio.Batta q. Dom.co q. Leonardo Tond di Buia sposa Sabbata di Dom.co Tond pure di Buia.
ZUCCOLO
Di çucul, ma forsit ancje di zugule, piçul uciel peât cuntun spali a une vuiscje e che, svoletant, al covente di riclam par altris uciei. Duncje un sorenon. 1477, 19 maggio Nicolò Zuccolo cancelliere del Luogoten. Giac. Morosini; 1624 Vincenzo Zucollo fittuale nobb. Savorgnan in Horzano. Cognon di Udin, Vidulis, Buri, Cividât. Si cjatilu ancje a Pavie, Basilian, Pagnà, Pasian di Prât.
par cure di Michela De Fazio


text:
24 luglio 2009
Il grup dai letôrs su Feisbûc
Vuê o aprofiti di une iniziative che o ai cjapât cualchi dì indaûr e us ringrazii ducj voaltris, letôrs di chest blog.
Su Feisbûc, o Muselibri, o Facebook, o ai screât il grup dai letôrs di chest blog: lait a viodi chest link e se o vês voie o podês metisi in note.
In pôcs dîs il grup al à passât i 70 iscrits: no me spietavi une rispueste cussì svelte e numerose, grazie!
Intant inmò grazie par jessi simpri in tancj e par vê fat deventâ cheste sorte di diari une piçule place virtuâl par cjatâsi e discori.
Su Feisbûc, o Muselibri, o Facebook, o ai screât il grup dai letôrs di chest blog: lait a viodi chest link e se o vês voie o podês metisi in note.
In pôcs dîs il grup al à passât i 70 iscrits: no me spietavi une rispueste cussì svelte e numerose, grazie!
Intant inmò grazie par jessi simpri in tancj e par vê fat deventâ cheste sorte di diari une piçule place virtuâl par cjatâsi e discori.
Nessun commento:
Iscriviti a: Commenti sul post (Atom)


text:
La Fondazion Friûl e finanzie 20 bants pes scuelis superiôrs
La Fondazione Friuli e à fat savê i risultâts dal Bando Arricchimento offerta formativa 2017- il tiermin pes domandis al scjadeve ai 3 di Lui passât - indreçât aes scuelis secondariis superiôr des provinciis di Udin e Pordenon.
A son stâts acetâts 20 progjets scolastics smirâts a miorâ la cualitât de ufierte formative dai istitûts relatîfs. L’obietîf dal bant, rivât ae cuinte edizion, al è chel di favorî la formazion dai zovins potenziant lis lôr competencis linguistichis e sientifichis, ma ancje in materie di citadinance ative e di cognossincis digjitâls.
Fra i temis dai progjets acetâts, la valorizazion des lenghis comunitariis, comunicâ miôr cui gnûfs stumenti digjitâi, avigniments sportîfs e musicâi, iniziativis di prevenzion de dispersion scolastiche.
Dentri dai i vincj, un al à un titul (ancje) par furlan: Par gracie di diu - per grazia di Dio. Il pellegrinaggio religioso nelle terre del Friuli: dalla Romea Strata ai percorsi della religiosità popolare presentât dal Istitût Statâl di Istruzion Superiôr Bonalt Stringher di Udin.
I progjets a varan di jessi disvilupâts intal an scolastic 2017-2018.
cemût che di regolament, il risultât dai progjets singui al varà di jessi esprimût ancje di une opare di creativitât: un elaborât multimediâl, un sît web o un periodic, un spetacul o un curtmetraç. Un prodot finâl dal inzen dai arlêfs.
Il president de Fondazion Friûl Giuseppe Morandini al è content de cualitât dai lavôrs presentâts: «Ancje chest an o vin tant preseât la capacitât progjetuâl des scuelis, che a metin in cjamp iniziativis di alte cualitât che in cheste edizion si son incentradis, ancje cun soluzions inovativis, su la cognossince des lenghis, su la citadinance ative e no dome. Il nestri obietîf, condividût cu lis istituzions scolastichis, al è chel di favorî iniziativis che a puedin proponi une ufierte formative plui complete e soredut aderente aes dibisugnis efetivis di ogni istitût singul».
(Redazion)